Tupolev Tu-154

**Tu-154** (NATO kodinis pavadinimas - *Careless*) – trimotoris reaktyvinis keleivinis lėktuvas, naudotas vidutinio nuotolio maršrutuose. Tai žemasparnis monoplanas su strėliniu sparnu ir T formos uodega, vienas didžiausią maksimalų greičių išvystančių ikigarsinių lėktuvų. Konstrukcine schema jis primena Boeing 727, tačiau yra didesnis už jį ir turi galingesnius variklius,. 

Istorijoje šis lėktuvas įsiminė katastrofa prie Smolensko, kurioje žuvo tuometinis Lenkijos prezidentas Lechas Kačinskis su žmona ir dar 86 žmonės iš politinio Lenkijos elito.

## Lėktuvo gamybos istorija
Pradėtas kurti 1963 m. Tupolevo konstruktorių biure (vadovas S. Jegeris), siekiant pakeisti iki tol naudotus Il-18 ir pirmuosius tarybinius reaktyvinius lėktuvus Tu-104. Bandomasis egzempliorius pastatytas 1966 m. Pirmasis lėktuvo Tu-154 skrydis įvyko 1968 m. spalio 3 d. (orlaivio vadas J. Suchovas). 1970 m. Kuibyševo (Samaros) aviacijos gamykloje pradėta serijinė lėktuvų gamyba, juos pavadinant Тu-154А. 1971 m. šiais lėktuvais pradėtas pašto siuntų pristatymas iš Maskvos Vnukovo oro uosto į Tbilisį, Sočį ir Mineralnyje Vody. Netrukus Aeroflot pradėjo naudoti savo skydžioms – 1972 m. vasario 9 d. įvyko pirmas reguliarus reisas maršrutu Maskva-Mineraliniai Vandenys (laivo vadas J. Bagmutas).

Serijiniu būdu buvo gaminami 1968–1998 m. Vėliau iki 2010 m. Samaros aviacijos gamykloje šie lėktuvai dar buvo statomi pagal atskirus užsakymus. Iš viso pastatyti 935 Tu-154 lėktuvai (į 15 šalių eksportuota 150).

Šis lėktuvas paskutinį komercinį skrydį atliko 2020 m. spalio 28 d. „Alrosa“ avialinijų lėktuvas paskutinį kartą perskraidino 140 keleivių iš Mirno į Novosibirską.

## Techniniai duomenys

* Gabaritai: ilgis – 47,9 m, aukštis – 11,4 m, fiuzeliažo diametras – 3,8 m
* Sparnai: mojis – 37,55 m, plotas – 201,45 kv.m
* Masė: 52 t (tuščio), 98 t (maksimalus kilimo)
* Maksimali tūpimo masė: 78 t
* Komercinis krovinys: iki 18 t
* Kuro atsargos: 39,75 t
* Kuro naudojimas: 6200 kg/h
* Keleivių skaičius: 152–180
* Greitis: didžiausias- 950 km/h, kreiserinis- 850 km/h
* Skrydžio nuotolis: 2800 km
* Skrydžio lubos: 12 100 m
* Kreiserinis aukštis: 11 100 m
* Įsibėgėjimas kylant: 2 300 m
* Leidžiantis: 1000 m
* Ekipažas: 4 (2 pilotai, šturmanas, borto mechanikas)

## Eksploatacija

Tai buvo pats populiariausias tarybinis reaktyvinis keleivinis lėktuvas, kuris kaip pagrindinis modelis iki 2010 m. naudotas Rusijos aviakompanijose. Trumpiausias maršrutas, kuriame naudotas Tu-154 – Baku-Aktau (388 km), ilgiausias – Maskva-Jakutskas (8468 km).

XXI a. pirmajame dešimtmetyje Tu-154 masiškai pakeisti šiuolaikiškesniais ir ekonomiškesniais Boeing 737 ir Airbus A320.

Šiuo metu dar naudojama apie 150 šių lėktuvų. Didžiausi vartotojai – aviakompanijos UTair, Aeroflot, KMV. Kitose šalyse skraido apie 100 lėktuvų (daugiausia Irane ir Kazachstane bei kitose NVS šalyse. Nuo 2006 m. dėl didelio triukšmingumo Tu-154 uždrausta skraidyti į ES oro uostus.

## Papildoma informacija

* 22-juose nebenaudojamuose šio tipo lėktuvuose įrengti muziejai, viename- restoranas.

* Aviakatastrofose sudužo 64 Tu-154 lėktuvai. Didžiausia šio lėktuvo (ir viso tarybinio laikotarpio) katastrofa įvyko 1985 m. liepos 10 d. prie Učkuduko: perkrautas laineris dėl ekipažo kaltės pakliuvo į suktuką. Žuvo visi 200 skridusių žmonių.

* 2001 m. spalio 4 d. aviakompanijos "Sibir" lėktuvą Tu-154, skrendantį maršrutu Tel Avivas-Novosibirskas virš Juodosios jūros karinių mokymų metu per klaidą numušė Ukrainos priešlėktuvinės gynybos raketa. Žuvo visi 66 keleiviai ir 12 ekipažo narių..

* 2010 m. balandžio 10 d. netoli Smolensko oro uosto Rusijoje nukrito Lenkijos vyriausybinis lėktuvas Tu-154. Žuvo Lenkijos prezidentas Lechas Kaczynskis. Tarp žuvusiųjų – prezidento žmona, Lenkijos kariuomenės vyskupas, divizijos generolas Tadeušas Ploskis, pravoslavų šventikas, vyskupas ir brigados generolas Mironas Chodakovskis, taip pat vyriausybės sekretorius Andrzejus Przewoznikas. Katastrofoje žuvo 96 žmonės. Lenkijos prezidentas skrido į Smolenską pažymėti Katynės žudynių 70-ųjų metinių. Katynės aukų paminėjimas prasidėjo 10 val. Lietuvos laiku, kaip ir planuota. Pasklidus žiniai apie Lenkijos prezidento lėktuvo katastrofą, lenkų kunigas sukalbėjo maldą lenkų kalba šoko apimtai žmonių miniai. Nors oficialiose tyrimo išvadose nurodoma, kad lėktuvas nukrito dėl prasto matomumo, susirūpinta lėktuvo kokybe bei saugumu, taip pat keltos versijos dėl Rusijos sukeltos diversijos.

* 2016 m. gruodžio 25 d. pakilęs iš Sočio, jūroje sudužo šio tipo lėktuvas, kuriuo skrido 64 Aleksandrovo ansamblio nariai, 9 žurnalistai. Iš viso žuvo 92 žmonės.

## Nuorodos
* Apie Tu-154
* Tu-154 tūpimas (simuliacinis video)
* Tu-154 katastrofos

## Šaltiniai